BROJ: 711-I-1864-P-167-17/19-05-18

Zagreb, 5. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Stipe Bučara, zamjenika gradonačelnika Grada Jastrebarsko,** na 61. sjednici, održanoj 5. rujna 2019., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Stipe Bučara, zamjenika gradonačelnika Grada Jastrebarsko, vezano uz okolnost poslovnih odnosa između Grada Jastrebarsko, odnosno trgovačkih društava VODE JASTREBARSKO d.o.o., CESTE JASTREBARSKO d.o.o., u vlasništvu grada sa obrtom „Elektroinstalater Stipe Bučar – obrt za elektroinstalacijske radove“, u vlasništvu dužnosnika te korištenja službenog mobitela i automobila u privatne svrhe, neće se pokrenuti, s obzirom da iz prikupljenih podataka i dokumentacije ne proizlazi da je u postupanju dužnosnika došlo do mogućeg počinjenja povrede odredbi ZSSI-a, a s obzirom da u razmatranom razdoblju nije bilo poslovnih odnosa navedenog obrta s Gradom Jastrebarsko dok je, vezano za poslovne odnose obrta u vlasništvu dužnosnika i trgovačkih društava u vlasništvu Grada Jastrebarsko zaključeno da dužnosnik nije imao nikakav utjecaj na poslovne odluke ovih trgovačkih društava s obzirom da dužnosnik nije u Skupštini navedenih trgovačkih društava zastupao Grad Jastrebarsko te da su poslovni odnosi provedeni sukladno odredbama Pravilnika o provedbi postupaka bagatelne nabave, kao i s obzirom da je službeni mobitel i vozilo dužnosnik koristio u skladu sa Pravilnikom o korištenju mobilnih telefona i Pravilniku o korištenju službenih vozila i na temelju njih donesenih odluka.**

Obrazloženje

Protiv dužnosnika Stipe Bučara podnesena je 29. ožujka 2017. anonimna prijava mogućeg sukoba interesa, koja je u knjizi ulazne pošte Povjerenstva zaprimljene pod Brojem : 711-U-1234-P-167/17-01-4 te dopuna prijavi od 21. svibnja 2018, koja je u knjizi ulazne pošte Povjerenstva zaprimljena pod Brojem: 711-U-1644-P-167/18-04-4, a povodom koje se vodi predmet P- 167/17 . U prijavi se navodi da je dužnosnik vlasnik obrta „Elektroinstalater Stipe Bučar“ te da isti obrt obavlja poslove za Grad Jastrebarsko te tvrtke u vlasništvu grada, kao i da službeni mobitel koristi u privatne svrhe i da se pozivom na taj mobitel reklamira za svoj privatni posao.

U dopuni prijave navodi se da je dužnosnik predsjednik Udruženja obrtnika Jastrebarsko te da službene prostorije koristi u privatne svrhe te da se „istraži“ koliko dužnosnikov obrt dobiva od Obrtničke komore Zagreb.

Člankom 3. stavkom 1. podstavkom 43. ZSSI-a propisano je da su zamjenici gradonačelnika dužnosnici u smislu odredbi navedenog Zakona. Uvidom u Registar dužnosnika utvrđeno je da Stipe Bučar obnaša dužnost zamjenika gradonačelnika Grada Jastrebarsko od dana 24. svibnja 2013. Stoga je Stipe Bučar dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je, radi provjere točnosti saznanja koje je Povjerenstvo steklo iz predmetne prijave izvršilo uvid u dokumentaciju dostavljenu u prilogu prijave, relevantne zakonske i podzakonske propise i druge akte te dopisom od 14. travnja 2017. zatražilo očitovanje Grada Jastrebarskog. Nadalje, Povjerenstvo je izvršilo uvid i u: Izvadak iz obrtnog registra od 13. travnja 2017. za obrt „Elektroinstalater Stipe Bučar-obrt za elektroinstalacijske radove“, vlasnik Stipe Bučar, Novaki Petrovinski 72, Jastrebarsko, MBO: 90011813; Izvadak iz sudskog registra za Vode Jastrebarsko d.o.o., Jastrebarsko, Dr Franje Tuđmana 47, MBS: 080140574, OIB: 19136164708 te za Ceste Jastrebarsko d.o.o., Jastrebarsko, Dr. Franje Tuđmana 47, MBS: 080777285, OIB: 10339976418.

Uvidom u Izvadak iz obrtnog registra utvrđeno je da je 18. ožujka 2016. upisana promjena te je u Obrtni registar upisan poslovođa obrta Zvonimir Bučar. Nadalje, iz Izvatka iz sudskog registra, utvrđeno je da su pri Trgovačkom sudu u Zagrebu upisana trgovačka društva VODE JASTREBARSKO d.o.o., CESTE JASTREBARSKO d.o.o. i GROBLJA JASTREBARSKO d.o.o. čiji je jedini osnivač Grad Jastrebarsko.

Povjerenstvo je dopisom Broj: 711-I-582-P-167/17-02-18 od 14. travnja 2017., zatražilo od Grada Jastrebarsko dostavu podataka i dokumentacije vezano uz postojanje poslovnih odnosa Grada Jastrebarsko sa obrtom u vlasništvu dužnosnika i to za razdoblje od veljače 2015.g. nadalje kao i poslovnih odnosa navedenog obrta s navedenim trgovačkim društvima u vlasništvu Grada i to za razdoblje od početka 2016.g. nadalje, a s obzirom da su poslovni odnosi ovih subjekata u ranijem razdoblju razmatrani u predmetu Povjerenstva u kojem je donesena odluka BROJ: 711-I-732-P-103-15/16-14-17 od 20. travnja 2017., kao i podatke vezano uz korištenje mobilnog uređaja i službenog automobila od strane dužnosnika te koji je aktima isto pravo propisano.

Grad Jastrebarsko, Upravni odjel za opće poslove, lokalnu i mjesnu samoupravu i financije, dostavilo je Povjerenstvu 9. lipnja 2017. očitovanje KLASA: 041-01/17-01/02, URBROJ: 238/12-03/1-17-6 te presliku Pravilnika o korištenju službenih vozila, izjave o zaduženju službenog vozila te preslike Evidencije o korištenju službenog vozila, presliku Pravilnika o korištenju mobilnih telefona i Odluke o visini troškova pokretne telefonije za službene potrebe korisnika mobilnih telefona te presliku dokumentaciju od trgovačkih društava Ceste Jastrebarsko d.o.o. i Vode Jastrebarsko d.o.o. .

Na temelju navoda iz dopisa Grada Jastrebarsko i dostavljene dokumentacije, utvrđeno je da Grad Jastrebarsko u razdoblju od veljače 2015. do danas nije stupao u poslovne odnose sa obrtom u vlasništvu dužnosnika. Nadalje, utvrđeno je da je u razdoblju od početka 2016. do danas predmetni obrt stupao je u poslovne odnose s trgovačkim društvima CESTE JASTREBARSKO d.o.o. i VODE JASTREBARSKO d.o.o. Trgovačko društvo CESTE JASTREBARSKO d.o.o. , u razdoblju od 1. siječnja 2016. do dana pisanja dopisa, sa obrtom dužnosnika sklopilo je jedan pravni posao i to za Usluge održavanja javne rasvjete na području Grada Jastrebarsko i prigradskih naselja. Ugovor je sklopljen 3. travnja 2017., temeljem provedenog postupka jednostavne (bagatelne) nabave sukladno članku 7. Pravilnika o provedbi postupka bagatelne nabave („Službeni vjesnik Grada Jastrebarsko“, broj 4/16) pozivom za dostavu ponude prema tri gospodarska subjekta. Kriterij za odabir ponude bila je najniža cijena. Vrijednost sklopljenog Ugovora iznosila je 183.325,00 kuna bez PDV-a odnosno 229.156,25 kuna sa PDV-om. Trgovačko društvo VODE JASTREBARSKO d.o.o., u razdoblju od 1. siječnja 2016. do danas s obrtom dužnosnika, sklopilo jedan posao i to za uslugu blagdanskog uređenja i demontaže ukrasa. Predmetni posao sklopljen je u iznosu od 16.478,00 kuna bez PDV-a, odnosno 20.597,50 kuna s PDV-om, izravno putem narudžbenice. Utvrđeno je da je jedini član Skupština trgovačkih društava CESTE JASTREBARSKO d.o.o. i VODE JASTREBARSKO d.o.o., kao predstavnik jedinog osnivača i vlasnika poslovnih udjela, Grada Jastrebarsko, gradonačelnik Zvonimir Novosel.

Nadalje, utvrđeno je da, sukladno Pravilniku o korištenju mobilnih telefona, KLASA: 022-06/14-01/16 od 15. svibnja 2014., pravo na korištenje mobilnog telefona za službene potrebe imaju i zamjenici gradonačelnika Grada Jastrebarsko. Stoga je dužnosniku dodijeljen službeni mobitel kojeg koristi od 2009. Mobitel je dužnosniku dodijeljen temeljem Odluke o visini troškova pokretne telefonije za službene potrebe korisnika mobilnih telefona KLASA: 022-06/14-01/06 od 15. svibnja 2014. i priznaju mu se kao zamjeniku gradonačelnika troškovi do 500,00 kuna (uključujući PDV). Također sukladno Pravilniku o korištenju službenih vozila KLASA: 022-06/13-01/29 od 17. listopada 2013., zamjenik gradonačelnika Grada Jastrebarsko ima pravo na korištenje službenog automobila uz vođenje evidencije koju predaje do 10-tog u mjesecu za prethodni mjesec.

Povjerenstvo je, na temelju prikupljenih podataka i dokumentacije, utvrdilo, a kako to proizlazi iz Izvatka iz obrtnog registra, da je upravljanje obrtom u vlasništvu dužnosnika preneseno na poslovođu te je dužnosnik na taj način izvršio obvezu iz članka 14. stavka 1. ZSSI-a, a na što ga je Povjerenstvo uputilo u mišljenju, M-2/12 od 27. ožujka 2013., te je time prestao obavljati poslove upravljanja navedenim obrtom. Ujedno, utvrđeno je da dužnosnik Stipe Bučar ne obavlja nikakvu funkciju u tijelima trgovačkih društava CESTE JASTREBARSKO d.o.o. i VODE JASTREBARSKO d.o.o., pa tako niti funkciju člana Skupštine, kao predstavnika Grada Jastrebarsko, pa u tom pogledu ne odlučuje niti o statusu i pravima članova uprave ovih trgovačkih društava, kao osoba koje su po položaju nadležne ili odgovorne za poslovne odnose tih trgovačkih društava. Prema tome, s obzirom da Stipe Bučar ne obavlja poslove upravljanja u obrtu kojem je vlasnik niti u navedenim trgovačkim društvima, dužnosnik nije u položaju da na bilo koji način odlučuje o stupanju ovih subjekata u poslovne odnose.

Kako niti iz navoda u prijavi niti iz prikupljenih podataka ne proizlazi bilo kakvo saznanje da je dužnosnik na neki drugi način osobno utjecao na upravljačka tijela predmetnih trgovačkih društava da stupe u poslovni odnos s obrtom u njegovom vlasništvu, a s obzirom da poslovni odnosi između poslovnih subjekata u vlasništvu dužnosnika i pravnih osoba (trgovačkih društava) osnovanih od tijela u kojem dužnosnik obnaša dužnost nisu odredbama ZSSI-a *apriori* zabranjeni (već su zabranjeni samo izravno s tijelom u kojem obnaša dužnost), poslovni odnosi utvrđeni u ovom predmetu prema poznatim okolnostima ne predstavljaju situaciju kršenja odredbi ZSSI-a od strane dužnosnika Stipe Bučara.

Vezano uz reklamu obrta dužnosnika dostavljenu uz prijavu, a u kojoj se navodi (i) isti broj mobitela za koji se u prijavi navodi da je dužnosniku dodijeljen u službene svrhe, Povjerenstvo nije uspjelo ustanoviti od kada vremenski datira ta reklama ili oglas te gdje je i kada objavljena ili oglašena. Povjerenstvo je putem internetske tražilice na više stranica utvrdilo da se uz isti obrt navode drugi brojevi mobitela, pa se tako na stranici: *www.emajstor.hr* navodi broj: 091 55 737, na stranici *www.imenik.hr* navodi se broj: 091 300 7235, 091 400 7235 te na stranici *www.mojkvart.hr* navodi se broj 01 6282 426. Stoga Povjerenstvo, na temelju utvrđenih činjenica nije utvrdilo da je dužnosnik službeni mobilni uređaj, čiji se troškovi podmiruju iz gradskog proračuna, koristio na način protivan aktu kojim mu je dodijeljen niti na način koji bi predstavljao korištenje gradskih materijalnih dobara u svrhu osobne poslovne koristi.

U pogledu navoda u dopuni prijave, Povjerenstvo ukazuje da navedene okolnosti djelovanja dužnosnika u svojstvu predsjednika Udruženja obrtnika Jastrebarsko nije ispitivalo s obzirom da navedena funkcija ne proizlazi niti je u bilo kakvoj vezi s obnašanjem dužnosti zamjenika gradonačelnika Grada Jastrebarsko pa stoga niti način kako dužnosnik eventualno koristi prostorije ove udruge ne može predstavljati povredu ZSSI-a.

Povjerenstvo napominje tek da dužnosnik, sukladno odredbi članka 14. stavka 5. ZSSI-a, može biti članom upravnih i nadzornih tijela dvaju udruga, ali bez prava na primanje naknade osim prava na naknadu opravdanih troškova, nastalih u obavljanju ove funkcije. Iz prijave i iz podataka u spisu ne proizlaze nikakva saznanja da bi dužnosnik počinio povredu navedene odredbe ZSSI-a.

Ujedno, Povjerenstvo ukazuje da eventualni poslovni odnosi između obrta u vlasništvu dužnosnika i Hrvatske obrtničke komore također nisu u nadležnosti Povjerenstva s obzirom da nisu vezani uz obnašanje dužnosti zamjenika gradonačelnika Grada Jastrebarsko.

Slijedom navedenog, Povjerenstvo ukazuje da iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđeno da je dužnosnik bio u sukobu interesa odnosno da je povrijedio druge odredbe ZSSI-a.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Stipe Bučar, elektroničkom dostavom
2. Objava na internetskoj stranici Povjerenstva
3. Pismohrana